CELEX: 52021PC0594
Language: el
Date: 2021-09-23
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συγκροτήθηκε με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας όσον αφορά την τροποποίηση της απόφασης για την κατάρτιση καταλόγου 25 προσώπων που είναι πρόθυμα και ικανά να ασκήσουν καθήκοντα μέλους διαιτητικού οργάνου βάσει της εν λόγω συμφωνίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.9.2021
            COM(2021) 594 final
            2021/0304(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συγκροτήθηκε με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας όσον αφορά την τροποποίηση της απόφασης για την κατάρτιση καταλόγου 25 προσώπων που είναι πρόθυμα και ικανά να ασκήσουν καθήκοντα μέλους διαιτητικού οργάνου βάσει της εν λόγω συμφωνίας  
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η Επιτροπή προτείνει στο Συμβούλιο να καθορίσει τη θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής που συγκροτήθηκε με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης), σχετικά με απόφαση της μεικτής επιτροπής περί τροποποίησης της απόφασης αριθ. 7/2020 σχετικά με την κατάρτιση καταλόγου 25 προσώπων που είναι πρόθυμα και ικανά να ασκήσουν καθήκοντα μέλους διαιτητικού οργάνου βάσει της εν λόγω συμφωνίας.
            
            
               2.Πλαίσιο της πρότασης
            
            
               2.1.Συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
            
            
               Στη συμφωνία αποχώρησης καθορίζονται οι ρυθμίσεις για την εύτακτη αποχώρηση του Ηνωμένου Βασιλείου από την Ένωση και την Ευρατόμ. Η συμφωνία αποχώρησης τέθηκε σε ισχύ την 1η Φεβρουαρίου 2020.
            
            
               2.2.Μεικτή επιτροπή
            
            
               Η μεικτή επιτροπή που συγκροτήθηκε βάσει του άρθρου 164 παράγραφος 1 της συμφωνίας αποχώρησης απαρτίζεται από εκπροσώπους της Ένωσης και του Ηνωμένου Βασιλείου. Η προεδρία ασκείται από κοινού από την Ένωση και το Ηνωμένο Βασίλειο. Στο παράρτημα VIII της συμφωνίας αποχώρησης ορίζεται ο εσωτερικός κανονισμός της μεικτής επιτροπής. Η μεικτή επιτροπή συνεδριάζει τουλάχιστον μία φορά ετησίως ή κατόπιν αιτήματος της Ένωσης ή του Ηνωμένου Βασιλείου και καθορίζει το χρονοδιάγραμμα και την ημερήσια διάταξη των συνεδριάσεών της με αμοιβαία συναίνεση. 
            
            
               Τα καθήκοντα της μεικτής επιτροπής ορίζονται στο άρθρο 164 της συμφωνίας αποχώρησης και συνίστανται κυρίως στα εξής:
            
            
               ·επίβλεψη της εκτέλεσης και της εφαρμογής της συμφωνίας αποχώρησης, είτε απευθείας είτε μέσω των εργασιών των ειδικών επιτροπών που υπάγονται σε αυτήν·
            
            
               ·έκδοση αποφάσεων και συστάσεων, μεταξύ άλλων και για την τροποποίηση της συμφωνίας αποχώρησης στις περιπτώσεις που προβλέπονται σε αυτήν·
            
            
               ·αποτροπή των προβλημάτων και επίλυση των διαφορών που ενδέχεται να προκύψουν σχετικά με την ερμηνεία και την εφαρμογή της συμφωνίας αποχώρησης.
            
            
               2.3.Η προς έκδοση πράξη της μεικτής επιτροπής 
            
            
               Σύμφωνα με το άρθρο 171 παράγραφος 1 της συμφωνίας αποχώρησης, η μεικτή επιτροπή κατάρτισε, εντός της μεταβατικής περιόδου, κατάλογο 25 προσώπων που είναι πρόθυμα και ικανά να ασκήσουν καθήκοντα μέλους διαιτητικού οργάνου. Σύμφωνα με το άρθρο 171 παράγραφος 1 τελευταίο εδάφιο, η μεικτή επιτροπή μεριμνά ώστε ο εν λόγω κατάλογος να συμμορφώνεται πάντα με τις ειδικές απαιτήσεις που ορίζονται στη συμφωνία αποχώρησης.
            
            
               Σκοπός της προς έκδοση απόφασης είναι η επικαιροποίηση του καταλόγου, καθότι μία από τις διαιτήτριες του καταλόγου, λόγω διορισμού της ως μέλους θεσμικού οργάνου της Ένωσης, δεν πληροί πλέον τις απαιτήσεις που ορίζονται στο άρθρο 171 παράγραφος 2 της συμφωνίας αποχώρησης.
            
            
               Η προς έκδοση απόφαση θα είναι δεσμευτική για τα μέρη βάσει του άρθρου 166 παράγραφος 2 της συμφωνίας αποχώρησης. Σύμφωνα με τον κανόνα 9 του εσωτερικού κανονισμού, στις αποφάσεις που λαμβάνει η μεικτή επιτροπή ορίζεται η ημέρα κατά την οποία αρχίζουν να ισχύουν.
            
            
               3.Θέση που πρέπει να ληφθεί εξ ονόματος της Ένωσης
            
            
               Η μεικτή επιτροπή κατάρτισε, σύμφωνα με τη συμφωνία αποχώρησης, κατάλογο διαιτητών σε περίπτωση διαφωνίας σχετικά με την ερμηνεία της συμφωνίας αποχώρησης, ο οποίος τέθηκε σε ισχύ την 1η Ιανουαρίου 2021. 
            
            
               Ο κατάλογος αυτός περιλαμβάνει πέντε πρόσωπα τα οποία, βάσει κοινής συμφωνίας της Ένωσης και το Ηνωμένου Βασιλείου, ορίστηκαν να ασκούν χρέη προέδρου του διαιτητικού οργάνου. Ο κατάλογος περιλαμβάνει επίσης 20 πρόσωπα που προορίζονται να ασκούν τα καθήκοντα των τακτικών μελών του διαιτητικού οργάνου, εκ των οποίων δέκα προτάθηκαν από την Ένωση και δέκα από το Ηνωμένο Βασίλειο.
            
         
         
            
               Ένα πρόσωπο που περιλαμβάνεται στον κατάλογο της Ένωσης των δέκα μελών του διαιτητικού οργάνου διορίστηκε γενική εισαγγελέας του Δικαστηρίου, από την 7η Οκτωβρίου 2021. Σύμφωνα με το άρθρο 171 παράγραφος 2 της συμφωνίας αποχώρησης, ο κατάλογος δεν μπορεί να περιλαμβάνει πρόσωπα που είναι μέλη, υπάλληλοι ή λοιπό προσωπικό των θεσμικών οργάνων της Ένωσης και, ως εκ τούτου, πρέπει να τροποποιηθεί.
            
            
               Στο παράρτημα II της απόφασης (ΕΕ) 2020/2232 του Συμβουλίου, της 22ας Δεκεμβρίου 2020, παρατίθεται εφεδρικός κατάλογος προσώπων τα οποία είναι πρόθυμα και ικανά να ασκήσουν, για λογαριασμό της Ένωσης, καθήκοντα μέλους διαιτητικού οργάνου στο πλαίσιο της συμφωνίας αποχώρησης, και στα οποία μπορεί να απευθύνεται η Ένωση, ανάλογα με τις ανάγκες της, όταν η μεικτή επιτροπή πρέπει να επικαιροποιήσει τον κατάλογο των 25 προσώπων σύμφωνα με το άρθρο 171 παράγραφος 1 τελευταίο εδάφιο. 
            
            
               Ως εκ τούτου, η θέση της Ένωσης θα πρέπει να είναι υπέρ της έκδοσης απόφασης από τη μεικτή επιτροπή περί τροποποίησης της απόφασής της σχετικά με την κατάρτιση καταλόγου 25 προσώπων που είναι πρόθυμα και ικανά να ασκούν χρέη διαιτητή στο πλαίσιο της συμφωνίας αποχώρησης, αντικαθιστώντας το πρόσωπο που δεν πληροί πλέον την απαίτηση για την ιδιότητα του διαιτητή με κάποιο πρόσωπο από τον εφεδρικό κατάλογο.
            
            
               4.Νομική βάση
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η απόφαση την οποία καλείται να λάβει η μεικτή επιτροπή συνιστά θέση που πρέπει να ληφθεί εξ ονόματος της Ένωσης σε όργανο που έχει συσταθεί από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα. Η προς έκδοση πράξη θα είναι δεσμευτική για τα μέρη σύμφωνα με το άρθρο 166 παράγραφος 2 της συμφωνίας αποχώρησης.
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας αποχώρησης.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               Ο στόχος και το περιεχόμενο της προς έκδοση απόφασης αφορούν τον καθορισμό της θέσης της Ένωσης σχετικά με τον κατάλογο των προσώπων που είναι πρόθυμα και ικανά να ασκήσουν καθήκοντα μέλους διαιτητικών οργάνων στο πλαίσιο της συμφωνίας αποχώρησης. Η σύναψη της συμφωνίας αποχώρησης βασίστηκε στο άρθρο 50 παράγραφος 2 της Συνθήκης για την Ευρωπαϊκή Ένωση. 
            
            
               Ως εκ τούτου, η νομική βάση της προτεινόμενης απόφασης θα πρέπει να είναι το άρθρο 50 παράγραφος 2 της Συνθήκης για την Ευρωπαϊκή Ένωση σε συνδυασμό με το άρθρο 218 παράγραφος 9 της ΣΛΕΕ. 
            
            
               5.Δημοσίευση της προς έκδοση πράξης
            
            
               Δεδομένου ότι σκοπός της απόφασης της μεικτής επιτροπής είναι η τροποποίηση του καταλόγου των προσώπων που είναι πρόθυμα και ικανά να ασκήσουν καθήκοντα μέλους των διαιτητικών οργάνων στο πλαίσιο της συμφωνίας αποχώρησης, είναι σκόπιμο να δημοσιευθεί η απόφαση της μεικτής επιτροπής στην Επίσημη Εφημερίδα της Ευρωπαϊκής Ένωσης μετά την έκδοσή της.
            
            
               2021/0304 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συγκροτήθηκε με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας όσον αφορά την τροποποίηση της απόφασης για την κατάρτιση καταλόγου 25 προσώπων που είναι πρόθυμα και ικανά να ασκήσουν καθήκοντα μέλους διαιτητικού οργάνου βάσει της εν λόγω συμφωνίας  
               
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 50 παράγραφος 2, 
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
         
         
            
               Εκτιμώντας τα ακόλουθα:
            
            
               (1)Η συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης) συνήφθη από την Ένωση με την απόφαση (ΕΕ) 2020/135 του Συμβουλίου
                  1
                και τέθηκε σε ισχύ την 1η Φεβρουαρίου 2020.
            
            
               (2)Σύμφωνα με το άρθρο 171 παράγραφος 1 της συμφωνίας αποχώρησης, η μεικτή επιτροπή κατάρτισε, εντός της μεταβατικής περιόδου που καθορίζεται στη συμφωνία αποχώρησης, κατάλογο 25 προσώπων που είναι πρόθυμα και ικανά να ασκήσουν καθήκοντα μέλους διαιτητικού οργάνου. Η μεικτή επιτροπή μεριμνά ώστε ο κατάλογος να συμμορφώνεται πάντα με αυτές τις απαιτήσεις.
            
            
               (3)Σύμφωνα με το άρθρο 171 παράγραφος 2 της συμφωνίας αποχώρησης, ο κατάλογος δεν περιλαμβάνει πρόσωπα τα οποία είναι μέλη, υπάλληλοι ή λοιπό προσωπικό των θεσμικών οργάνων της Ένωσης, της κυβέρνησης κράτους μέλους, ή της κυβέρνησης του Ηνωμένου Βασιλείου.
            
            
               (4)Ένα από τα πρόσωπα του καταλόγου που είχε προταθεί από την Ένωση διορίστηκε ως γενική εισαγγελέας του Δικαστηρίου και, ως εκ τούτου, δεν πληροί πλέον τις απαιτήσεις ώστε να έχει την ιδιότητα της διαιτήτριας βάσει της συμφωνίας αποχώρησης. 
            
            
               (5)Ως εκ τούτου, το εν λόγω πρόσωπο είναι αναγκαίο να αντικατασταθεί με κάποιο από τα πρόσωπα του εφεδρικού καταλόγου, τα οποία είναι πρόθυμα και ικανά να ασκήσουν, για λογαριασμό της Ένωσης, καθήκοντα μέλους διαιτητικού οργάνου στο πλαίσιο της συμφωνίας αποχώρησης, όπως ο εν λόγω κατάλογος παρατίθεται στο παράρτημα ΙΙ της απόφασης (ΕΕ) 2020/2232 του Συμβουλίου, της 22ας Δεκεμβρίου 2020. 
            
            
               (6)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής που συγκροτήθηκε βάσει του άρθρου 164 παράγραφος 1 της συμφωνίας αποχώρησης όσον αφορά την τροποποίηση του καταλόγου των 25 προσώπων που είναι πρόθυμα και ικανά να ασκήσουν καθήκοντα μέλους διαιτητικού οργάνου βάσει της συμφωνίας αποχώρησης, βασίζεται στο σχέδιο απόφασης της μεικτής επιτροπής που επισυνάπτεται στην παρούσα απόφαση.
            
            
               Άρθρο 2 
            
            
               Η απόφαση της μεικτής επιτροπής δημοσιεύεται στην Επίσημη Εφημερίδα της Ευρωπαϊκής Ένωσης. 
            
            
               Άρθρο 3
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση (ΕΕ) 2020/135 του Συμβουλίου, της 30ής Ιανουαρίου 2020, σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 29 της 31.1.2020, σ. 1).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.9.2021
            COM(2021) 594 final
            ΠΑΡΑΡΤΗΜΑ
            της 
            πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συγκροτήθηκε με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας όσον αφορά την τροποποίηση της απόφασης για την κατάρτιση καταλόγου 25 προσώπων που είναι πρόθυμα και ικανά να ασκήσουν καθήκοντα μέλους διαιτητικού οργάνου βάσει της εν λόγω συμφωνίας
            
               
         
         
            
               ΠΑΡΑΡΤΗΜΑ
            
            
               ΑΠΟΦΑΣΗ ΑΡΙΘ. …/2021 ΤΗΣ ΜΕΙΚΤΗΣ ΕΠΙΤΡΟΠΗΣ ΠΟΥ ΣΥΓΚΡΟΤΗΘΗΚΕ ΜΕ ΤΗ ΣΥΜΦΩΝΙΑ ΓΙΑ ΤΗΝ ΑΠΟΧΩΡΗΣΗ ΤΟΥ ΗΝΩΜΕΝΟΥ ΒΑΣΙΛΕΙΟΥ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΤΗΣ ΒΟΡΕΙΑΣ ΙΡΛΑΝΔΙΑΣ ΑΠΟ ΤΗΝ ΕΥΡΩΠΑΪΚΗ ΕΝΩΣΗ ΚΑΙ ΤΗΝ ΕΥΡΩΠΑΪΚΗ ΚΟΙΝΟΤΗΤΑ ΑΤΟΜΙΚΗΣ ΕΝΕΡΓΕΙΑΣ
            
            
               της ...
            
            
               για την τροποποίηση της απόφασης αριθ. 7/2020 σχετικά με την κατάρτιση καταλόγου 25 προσώπων που είναι πρόθυμα και ικανά να ασκήσουν καθήκοντα μέλους διαιτητικού οργάνου βάσει της συμφωνίας αποχώρησης
            
            
               Η ΜΕΙΚΤΗ ΕΠΙΤΡΟΠΗ,
            
            
               Έχοντας υπόψη τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
                  1
                (στο εξής: συμφωνία αποχώρησης), και ιδίως το άρθρο 171 παράγραφοι 1 και 2,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 171 παράγραφος 1 της συμφωνίας αποχώρησης, η μεικτή επιτροπή κατάρτισε, εντός της μεταβατικής περιόδου που καθορίζεται στην εν λόγω συμφωνία, κατάλογο 20 προσώπων που είναι πρόθυμα και ικανά να ασκήσουν καθήκοντα τακτικού μέλους του διαιτητικού οργάνου. Η μεικτή επιτροπή μεριμνά ώστε ο κατάλογος να συμμορφώνεται πάντα με αυτές τις απαιτήσεις.
            
            
               (2)Σύμφωνα με το άρθρο 171 παράγραφος 2 της συμφωνίας αποχώρησης, ο κατάλογος δεν περιλαμβάνει πρόσωπα τα οποία είναι μέλη, υπάλληλοι ή λοιπό προσωπικό των θεσμικών οργάνων της Ένωσης, της κυβέρνησης κράτους μέλους, ή της κυβέρνησης του Ηνωμένου Βασιλείου.
            
            
               (3)Ένα από τα πρόσωπα του καταλόγου που είχε προταθεί από την Ένωση διορίστηκε ως μέλος θεσμικού οργάνου της Ένωσης και, ως εκ τούτου, δεν πληροί πλέον τις απαιτήσεις ώστε να έχει την ιδιότητα του διαιτητή βάσει της συμφωνίας αποχώρησης. 
            
            
               (4)Ως εκ τούτου, είναι αναγκαίο να αντικατασταθεί το εν λόγω πρόσωπο. ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Ο κατάλογος των τακτικών μελών του διαιτητικού οργάνου της συμφωνίας αποχώρησης για την ΕΕ, όπως παρατίθεται στο παράρτημα I της απόφασης αριθ. 7/2020 της μεικτής επιτροπής, τροποποιείται ως εξής:
            
            
               Η κ. Tamara ĆAPETA αντικαθίσταται από τον κ. Ezio PERILLO. 
            
            
               Άρθρο 2
            
            
               Η παρούσα απόφαση αρχίζει να ισχύει από την ημέρα έκδοσής της.
            
            
               (τόπος),
            
            
               Για τη Μεικτή Επιτροπή
            
         
         
            
               Οι συμπρόεδροι
            
         
         
            
                  
                     (1)
                  
                  
                     
                         
                              
                        
                           ΕΕ L 29 της 31.1.2020, σ. 7.